Súradnice: 48°23′48″S 17°19′02″V﻿ / ﻿48,3967°S 17,3173°V﻿ / 48.3967; 17.3173

**Kamenný potok** je potok v Bratislavskom regióne, na území obcí Modra, Dubová, Častá, Píla v okrese Pezinok a v nepatrnom rozsahu na území obce Rohožník v okrese Malacky v Bratislavskom kraji. Nachádza sa v geomorfologickom celku Malé Karpaty. Ústi do Gidry. Má dĺžku 6,5 km. Rád toku V.

Vznik
-----

Vzniká v 466 m n. m. sútokom zdrojníc na obecnej hranici medzi mestom Modra v okrese Pezinok a obcou Rohožník v okrese Malacky v severnom cípe územia mesta Modra a zároveň v juhozápadnej časti Rohožníka v lesnom extraviláne na severovýchodnom úbočí vrchu *Gajdoš* so 651 m n. m. a zároveň na severozápadnom úbočí vrchu *Starý Kopec* s 522 m n. m. Zdrojnica pritekajúca z juhu pramení v 546 m n. m. a zdrojnica pritekajúca zo západu pramení v 537 m n. m.

Opis toku
---------

*Kamenný potok* tečie od sútoku zdrojníc cez lesný extravilán východným smerom po obecnej hranici medzi mestom Modra a obcou Rohožník, mení smer na sever, v 418 m n. m. priberá bezmenný ľavostranný prítok, veľkým oblúkom mení smer postupne až na východ, v 405 m n. m. vteká na hranicu medzi obcami Častá a Dubová, po ktorej preteká, ľavým brehom obmýva úpätie lesa *Kamenné*, na území Dubovej vytvára vodnú nádrž – rybník Fúgelka, v 345 m n. m. priberá pravostranný prítok Kobylí jarok, pokračuje juhovýchodným smerom, ľavým brehom obmýva úpätie vrchu *Prostredník* so 403 m n. m. ľavým brehom obmýva rekreačné stredisko *Papiernička*, priberá pravostranný prítok Zajačí jarok, pravým brehom obmýva úpätie lesa *Pálenice* v obci Dubová, v 282 m n. m. vteká na obecnú hranicu medzi obcami Dubová a Píla, po ktorej tečie, v 268 m n. m. ústi do rieky Gidra ako jej pravostranný prítok.

*Kamenný potok* patrí do okresu Pezinok a v marginálnom rozsahu aj do okresu Malacky v Bratislavskom kraji. Nachádza sa v geomorfologickom celku Malé Karpaty v geomorfologickom podcelku Pezinské Karpaty. Má dva významnejšie prítoky: Kobylí jarok a Zajačí jarok.

Pôvod názvu
-----------

Názov potoka *Kamenný potok* má pôvod v charakteristickom dne toku, ktoré je budované v skalnatom, kamenistom podloží. Porovnaj aj les *Kamenné*, cez ktorý vodný tok *Kamenný potok* preteká. Otázka priority pomenovania potoka a lesa je ešte predmetom skúmania. Z podstatného mena *kameň* po rozšírení o adjektívnu príponu *-ný* s významom *niečo z kameňa alebo kamenný prírodný úkaz* a po kombinácii so všeobecným podstatným menom potok s významom *menší prirodzený vodný tok* bolo utvorené dvojčlenné hydronymum atributívneho typu (dvojčlenný determinatívny názov so zhodou) zložené z prídavného mena a z podstatného mena *Kamenný potok* s významom *potok v skalnatom teréne, v teréne pokrytom kamením* ako súčasť početnej skupiny názvov v slovenskej toponymii, najmä hydronymii. Názov vodného toku bol štandardizovaný v roku 1978. V priestore slovenskej hydronymie vodných tokov hydronymum *Kamenný potok (prítok Gidry)* nie je jedinečným hydronymom. V priestore Slovenska je 27 potokov so štandardizovaným názvom *Kamenný potok* (december 2022).

Referencie
----------

1. ↑  Názvy vodných tokov. Bratislava: Úrad geodézie, kartografie a katastra Slovenskej republiky. Dostupné online  [cit. 2022-12-19.
2. ↑  Geografické názvy okresu Bratislava-vidiek A1 Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-212/1982 z 21.10.1982. 68 s. S. 19, 20, 30, 55, 56, 60, 65. 79-907-83 (identifikačný kód tlačoviny z obdobia pred ISBN).
3. ↑  KOČICKÝ, Dušan a IVANIČ, Boris. Geomorfologické členenie Slovenska. Bratislava: Štátny geologický ústav Dionýza Štúra, 2011. Dostupné on-line na  [cit. 2022-12-19
4. ↑  Názvy vrchov a dolín Slovenskej socialistickej republiky A6. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-250/1986 z 5.8.1986. 211 s. S. 8, 34-37. 079-902-87 NVA (identifikačný kód tlačoviny z obdobia pred ISBN)
5. ↑  Priebeh Kamenného potoka (prítok Gidry) v Základnej báze údajov geografického informačného systému ZB GIS. Dostupné on-line na  [cit. 2022-12-24]
6. ↑  Juraj Hladký. *Hydronymia povodia Dudváhu*. 1. vyd. Trnava : Trnavská univerzita v Trnave, Pedagogická fakulta, 2011. 196 s. ISBN 978-80-8082-504-1. S. 68, 69.
7. ↑  Milan Majtán. *Z lexiky slovenskej toponymie*. 1. vyd. Bratislava : Veda vydavateľstvo Slovenskej akadémie vied, 1996. 191 s. ISBN 80-224-0480-2. S. 22, 24, 25, 57, 61, 127, 142.
8. ↑  Rudolf Krajčovič: Z lexiky stredovekej slovenčiny s výkladom názvov obcí a miest (20). In: Kultúra slova, Jazykovedný ústav Ľ. Štúra SAV a Jazykový odbor Matice slovenskej, Bratislava, 2010, ročník 44, č. 2, ISSN 0023-5202. S. 84. Dostupné online  [cit. 2022-12-14.]
9. ↑  Geografické názvoslovie Základnej mapy ČSSR 1:50 000 z územia Slovenskej socialistickej republiky, 1. Názvy neosídlených geografických objektov, Západoslovenský kraj. Slovenský úrad geodézie a kartografie, č. P-108/1978 z 30.03.1978, Kartografické informácie 10. 122 s. S. 48. Bratislava 1979. 79-904-79 (identifikačný kód tlačoviny z obdobia pred ISBN).

| * z
* d
* u
Vodné toky v povodí **Gidry** |
| --- |
| *Gidra* → *Dolný Dudváh* → *Čierna voda* → *Malý Dunaj* → *Váh* → *Dunaj* |
| Vodné toky | Bahence · Blatnavý jarok · Dolina · **Gidra** · Hlboký jarok · Kamenný potok · Kobylí jarok · Pajdla · Ronava · Sieglov jarok · Stredná dolina · Suchý potok · Štefanovský potok · Úzky jarok · Zadný potok · Zajačí jarok |
| Vodné plochy | Vodná nádrž Biela skala · Vodná nádrž Budmerice · Rybník Hájiček · Vodná nádrž Ronava |